送承甫兄往長陽山從學詩
作者：項安世
朝代：宋

paragraphs: 正月已暖春無寒，江深水淺沙觜乾。
東風日日送行客，我來踏遍江之干。
昨日送客東入浙，今日送客西入灣。
旁人但笑入灣拙，豈料此行人所難。
吾宗豪俊自天賦，已有名字登春官。
功名迫人不肯受，問官乞取三年閑。
爾來政恐未能免，俛首却入樊籠間。
揮金釃酒少時事，一笑昨夢何瀾翻。
山中范蠡有孫在，老手未試人所嘆。
幡然願執弟子禮，拏舟自入長陽山。
人言此去幾百里，井里蕭索惟榛菅。
度君自沮君不顧，學貴就道寧求安。
聞猿莫起欲歸想，見山只作爲仁看。
但令此志久不墮，九萬地里俱平寬。
歸期已約槐花熟，努力加餐互相祝。
今年看我亦高飛，明年上林兩黄鵠。